Document ID: 32009D0902

Reference:
8.12.2009
MT
Il-Ġurnal Uffiċjali tal-Unjoni Ewropea
L 321/44
DEĊIŻJONI TAL-KUNSILL 2009/902/ĠAI
tat-30 ta’ Novembru 2009
li tistabbilixxi Network Ewropew għall-Prevenzjoni tal-Kriminalità (EUCPN) u li tħassar id-Deċiżjoni 2001/427/ĠAI
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea u b'mod partikolari l-Artikoli 30(1), 31 u 34(2)(c) tiegħu,
Wara li kkunsidra l-inizjattiva tar-Renju tal-Belġju, ir-Repubblika Ċeka, ir-Repubblika Federali tal-Ġermanja, ir-Renju ta' Spanja, ir-Repubblika ta’ Franza, ir-Repubblika tal-Ungerija, ir-Renju tal-Olanda, ir-Repubblika tas-Slovakkja, ir-Repubblika tal-Finlandja, ir-Renju tal-Isvezja, ir-Renju Unit tal-Gran Brittanja u l-Irlanda ta' Fuq (1),
Wara li kkunsidra l-Opinjoni tal-Parlament Ewropew,
Billi:
(1)
Il-Kunsill Ewropew ta' Tampere tal-15 u s-16 ta' Ottubru 1999 ikkonkluda li kien hemm il-ħtieġa li jiġu żviluppati miżuri għall-prevenzjoni tal-kriminalità, li jiġu skambjati metodi tal-aħjar prattika u li jissaħħaħ in-network tal-awtoritajiet nazzjonali kompetenti għall-prevenzjoni tal-kriminalità, kif ukoll għall-koperazzjoni bejn l-organizzazzjonijiet nazzjonali li jispeċjalizzaw f'dan il-qasam, filwaqt li ġie speċifikat li din il-koperazzjoni jista' jkollha bħala l-prioritajiet prinċipali tagħha l-kriminalità tal-minorenni, dik urbana u dik relatata mad-droga. Għal dan il-għan, intalab studju dwar il-possibbiltà ta' programm iffinanzjat mill-Komunità.
(2)
Ir-Rakkomandazzjoni Nru 6 tal-Istrateġia tal-Unjoni Ewropea għall-bidu tal-millennju l-ġdid dwar il-prevenzjoni u l-kontroll tal-kriminalità organizzata (2) tappella biex il-Kunsill ikun assistit minn esperti adegwatament kwalifikati dwar il-prevenzjoni tal-kriminalità, bħall-punti fokali nazzjonali, jew billi jiġi stabbilit network ta' esperti minn organizzazzjonijiet nazzjonali għall-prevenzjoni tal-kriminalità.
(3)
Id-Deċiżjoni tal-Kunsill 2001/427/ĠAI stabbilixxiet Network Ewropew għall-Prevenzjoni tal-Kriminalità (3).
(4)
Evalwazzjoni esterna tan-Network Ewropew għall-Prevenzjoni tal-Kriminalità li saret fl-2008-2009 identifikat opportunitajiet għat-tisħiħ tan-Network li ġew aċċettati mill-Bord tal-EUCPN u li jagħmluha neċessarja li d-Deċiżjoni 2001/427/ĠAI titħassar u li tiġi sostitwita b'Deċiżjoni ġdida tal-Kunsill rigward in-Network.
(5)
L-evalwazzjoni identifikat il-ħtieġa għal impenn akbar fl-attivitajiet tan-Network mir-rappreżentanti nazzjonali.
(6)
Għadd ta' bidliet huma meħtieġa biex jissaħħaħ in-Network li jinkludu emendi għad-dispożizzjonijiet li jittrattaw il-punti ta' kuntatt, is-Segretarjat, l-istruttura tal-Bord u l-kompiti tiegħu, inkluż il-ħatra tal-President.
(7)
Il-bidliet fil-kompożizzjoni tan-Network għandhom ikunu effiċjenti u effikaċi għall-ispiża li ssir, billi jużaw esperjenzi preċedenti tal-Istati Membri fil-finanzjament u t-twettiq ta' kompiti tan-Network, fosthom tas-Segretarjat. Il-Bord għandu jżid l-isforzi tiegħu biex jikkopera fl-investigazzjoni u l-isfruttar, fil-potenzjal sħiħ tagħhom, il-possibiltajiet ta' finanzjament permezz tal-baġit ġenerali tal-Unjoni Ewropea. Dan jista' jsir abbażi ta' sħubiji qafas jew bl-inklużjoni tan-Network fil-lista ta' korpi monopolistiċi rikonoxxuti fil-programm ta' finanzjament rilevanti.
(8)
Dispożizzjonijiet oħrajn għandhom ikunu bbażati fuq id-Deċiżjoni 2001/427/ĠAI,
IDDEĊIEDA KIF ĠEJ:
Artikolu 1
Stabbiliment
Huwa b'dan stabbilit Network Ewropew għall-Prevenzjoni tal-Kriminalità, minn hawn 'il quddiem imsejjaħ “in-Network”. Huwa għandu jitqies bħala s-suċċessur tan-Network Ewropew għall-Prevenzjoni tal-Kriminalità stabbilit mid-Deċiżjoni 2001/427/ĠAI.
Artikolu 2
Għan
1.   In-Network għandu jikkontribwixxi għall-iżvilupp tal-aspetti diversi tal-prevenzjoni tal-kriminalità fil-livell tal-Unjoni, b'kont meħud tal-istrateġija tal-Unjoni Ewropea għall-prevenzjoni tal-kriminalità, u għandu jappoġġa l-attivitajiet għall-prevenzjoni tal-kriminalità fil-livell nazzjonali u lokali.
2.   Il-prevenzjoni tal-kriminalità għandha tkopri l-miżuri kollha li huma intenzjonati biex inaqqsu jew inkella jikkontribwixxu għat-tnaqqis tal-kriminalità u tas-sens ta' nuqqas ta' sigurtà taċ-ċittadini, kemm b'mod kwantitattiv kif ukoll b'mod kwalitattiv, jew billi jiġu skoraġġiti direttament l-attivitajiet kriminali jew permezz ta' linji ta' politika u azzjonijiet imfassla biex inaqqsu l-potenzjal għall-kriminalità u l-kawzi tal-kriminalità. Hija tinkludi l-ħidma tal-gvern, l-awtoritajiet kompetenti, l-aġenziji tal-ġustizzja kriminali, l-awtoritajiet lokali u l-assoċjazzjonijiet speċjalizzati li huma stabbilixxew fl-Ewropa, is-setturi privati u volontarji, ir-riċerkaturi, u l-pubbliku, appoġġati mill-midja.
Artikolu 3
Struttura u kompożizzjoni
1.   In-Network għandu jikkonsisti f'Bord u Segretarjat kif ukoll f'punti ta' kuntatt li jistgħu jiġu nnominati minn kull Stat Membru.
2.   Il-Bord għandu jkun magħmul minn rappreżentanti nazzjonali, bi President u Kumitat Eżekuttiv.
3.   Kull Stat Membru għandu jaħtar rappreżentant nazzjonali u jista' jaħtar sostitut.
4.   Il-President għandu jinħatar minn ġewwa l-korp tar-rappreżentanti nazzjonali.
5.   Il-Kumitat Eżekuttiv għandu jitmexxa mill-President u għandu jkun magħmul minn mhux aktar minn sitt membri oħrajn tal-Bord u rappreżentant nominat mill-Kummissjoni.
Artikolu 4
Kompiti tan-Network
In-Network għandu, b'mod partikolari:
(a)
jiffaċilita l-koperazzjoni, il-kuntatti u l-iskambji ta' informazzjoni u l-esperjenza bejn l-atturi fil-qasam tal-prevenzjoni tal-kriminalità;
(b)
jiġbor, jivvaluta u jikkomunika l-informazzjoni evalwata inkluża l-prattika tajba dwar l-attivitajiet għall-prevenzjoni tal-kriminalità;
(c)
jorganizza konferenzi, b'mod partikolari Konferenza annwali dwar l-Aħjar Prattika, u attivitajiet oħrajn, inkluż il-Premju Ewropew għall-Prevenzjoni tal-Kriminalità, imfassla biex jiksbu l-għanijiet tan-Network u biex jikkondividu ampjament ir-riżultati miksuba minnhom;
(d)
jipprovdi l-kompetenza esperta tiegħu lill-Kunsill u lill-Kummissjoni kif meħtieġ;
(e)
jirrapporta lill-Kunsill dwar l-attivitajiet tiegħu kull sena permezz tal-Bord u l-gruppi ta' ħidma kompetenti. Il-Kunsill għandu jkun mistieden sabiex japprova r-rapport and jibagħtu lill-Parlament Ewropew;
(f)
jiżviluppa u jimplimenta programm ta' ħidma bbażat fuq strateġija ddefinita b'mod ċar li tqis l-identifikazzjoni u t-trattament tat-theddid rilevanti mill-kriminalità.
Artikolu 5
Skambju ta' informazzjoni
Biex iwettaq il-kompiti tiegħu, in-Network għandu:
(a)
jiffavorixxi approċċ multidixxiplinarju;
(b)
iżomm kuntatt mill-qrib, permezz tar-rappreżentanti nazzjonali u l-punti ta' kuntatt, mal-korpi għall-prevenzjoni tal-kriminalità, l-awtoritajiet lokali, is-sħubijiet lokali u s-soċjetà ċivili kif ukoll ma' istituzzjonijiet ta' riċerka u organizzazzjonijiet mhux governattivi fl-Istati Membri;
(c)
jistabbilixxi u jaġġorna l-websajt tiegħu stess, li jkun fiha r-rapporti regolari tiegħu u kwalunkwe informazzjoni oħra utli, b'mod partikolari kompendju tal-aħjar prattika;
(d)
jimpenja ruħu biex juża u jippromovi r-riżultati ta' proġetti, rilevanti għall-prevenzjoni tal-kriminalità, iffinanzjati permezz tal-programmi tal-Unjoni.
Artikolu 6
Responsabbiltajiet
1.   Il-Kumitat Eżekuttiv għandu jipprovdi appoġġ lill-President biex jiżgura, inter alia:
a)
l-iżvilupp tal-istrateġija tan-Network għal approvazzjoni mill-Bord;
b)
il-funzjonament effettiv tal-Bord, u
c)
l-iżvilupp u t-twettiq tal-programm ta' ħidma.
2.   Il-kompiti tal-Bord għandhom jinkludu:
(a)
li jiżgura l-funzjonament korrett tan-Network skont din id-Deċiżjoni, inkluż li jiddeċiedi dwar l-organizzazzjoni prattika tal-funzjonijiet tas-Segretarjat;
(b)
li jiżviluppa u jadotta regolament finanzjarju;
(c)
li japprova l-istrateġija tan-Network, li tikkontribwixxi għall-iżvilupp tal-prevenzjoni tal-kriminalità fil-livell tal-Unjoni;
(d)
li jadotta u jiżgura t-twettiq tal-programm ta' ħidma tan-Network;
(e)
li jadotta rapport annwali tal-attivitajiet tan-Network.
3.   Il-Bord għandu jadotta r-Regoli ta' Proċedura tiegħu b'deċiżjoni unanima li jkun fihom, inter alia, id-dispożizzjonijiet dwar il-ħatra u l-mandat tal-President u tal-membri tal-Kumitat Eżekuttiv, l-arranġamenti deċiżjonali tal-Bord, l-arranġamenti lingwistiċi, il-kompiti, l-organizzazzjoni u r-riżorsi tas-Segretarjat, u l-arranġamenti amministrattivi għall-koperazzjoni ma' entitajiet oħrajn kif imsemmija fl-Artikolu 8.
4.   Is-Segretarjat għandu jappoġġa l-Bord. Huwa għandu jiffunzjona fuq bażi permanenti, għall-benefiċċju sħiħ tan-Network, filwaqt li jirrispetta l-kunfidenzjalità kif meħtieġ. Huwa għandu l-kompiti li ġejjin:
(a)
li jipprovdi appoġġ amministrattiv u ġenerali fit-tħejjija ta' laqgħat, seminars u konferenzi; li jabbozza r-rapport annwali u l-programm ta' ħidma, li jappoġġa l-implimentazzjoni tal-programm ta' ħidma u li jipprovdi punt fokali għall-komunikazzjoni mal-membri tan-Network;
(b)
li jipprovdi funzjoni analitika u ta' appoġġ biex tiġi identifikata attività ta' riċerka li għaddejja fil-qasam tal-prevenzjoni tal-kriminalità u informazzjoni relatata li tkun ta' użu għan-Network;
(c)
li jieħu responsabbiltà komplessiva biex jiġi ospitat, żviluppat u aġġornat il-websajt tan-Network.
5.   Ir-rappreżentanti nazzjonali għandhom jippromwovu l-attivitajiet tan-Network fil-livell nazzjonali u lokali u jiffaċilita, bejn l-Istati Membru tagħhom u n-Network, il-forniment, is-sosteniment u l-iskambju ta' materjal dwar il-prevenzjoni tal-kriminalità.
6.   Il-punti ta' kuntatt għandhom jappoġġaw lir-rappreżentanti nazzjonali fl-iskambju ta' informazzjoni u kompetenza esperta nazzjonali dwar il-prevenzjoni tal-kriminalità fin-Network.
7.   Is-Segretarjat għandu jirrapporta lill-President u lill-Kumitat Eżekuttiv u l-prestazzjoni tiegħu għandha tkun ikkontrollata minnhom.
8.   L-Istati Membri huma responsabbli għall-finanzjament tan-Network u l-attivitajiet tiegħu. L-Istati Membri għandhom, permezz tal-Bord, jikkoperaw biex jiżguraw il-finanzjament kosteffettiv tan-Network u l-attivitajiet tiegħu.
9.   Il-paragrafu 8 japplika mingħajr preġudizzju għall-possibbiltajiet li jitfittex u jinkiseb appoġġ finanzjarju mill-baġit ġenerali tal-Unjoni Ewropea.
Artikolu 7
Laqgħat tal-Bord
Il-Bord għandu jiltaqa' tal-anqas darba matul kull nofs sena fuq stedina tal-President.
Artikolu 8
Koperazzjoni ma' entitajiet oħrajn
In-Network jista' jikkopera ma' entitajiet oħrajn li jkunu kompetenti fil-qasam tal-prevenzjoni tal-kriminalità fejn dan ikun rilevanti sabiex huwa jikseb l-għanijiet tiegħu.
Artikolu 9
Evalwazzjoni
Il-Kummissjoni għandha tippreżenta rapport ta' evalwazzjoni lill-Kunsill dwar l-attivitajiet tan-Network b'attenzjoni speċjali fuq l-effiċjenza tal-ħidma tan-Network u s-Segretarjat tiegħu, b'kont dovut meħud tal-interazzjoni bejn in-Network u partijiet interessati oħrajn sat-30 Novembru 2012. Abbażi tar-riżultati ta' din l-evalwazzjoni, għandha titwettaq valutazzjoni biex ikunu identifikati l-opportunitajiet possibbli li jistgħu jinkisbu billi, pereżempju, is-Segretarjat jiġi trasferit lil Aġenzija eżistenti.
Artikolu 10
Tħassir
Id-Deċiżjoni 2001/427/ĠAI hija b'dan imħassra.
Artikolu 11
Dħul fis-seħħ
Din id-Deċiżjoni għandha jkollha effett fil-jum tal-adozzjoni tagħha.
Magħmul fi Brussell, it-30 ta’ Novembru 2009.
Ghall-Kunsill
Il-President
B. ASK
(1)  ĠU C 222, 15.9.2009, p. 2.
(2)  ĠU C 124, 3.5.2000, p.1.
(3)  ĠU L 153, 8.6.2001, p. 1.

Summary:
Kooperazzjoni Ewropea dwar il-prevenzjoni tal-kriminalità
Kooperazzjoni Ewropea dwar il-prevenzjoni tal-kriminalità
Deċiżjoni tal-Kunsill 2009/902/ĠAI - li tistabbilixxi Network Ewropew għall-Prevenzjoni tal-Kriminalità (EUCPN)
ATT
Deċiżjoni tal-Kunsill 2009/902/ĠAI tat-30 ta’ Novembru 2009 li tistabbilixxi Network Ewropew għall-Prevenzjoni tal-Kriminalità (EUCPN) u li tħassar id-Deċiżjoni 2001/427/ĠAI
SOMMARJU
Il-politika ta’ prevenzjoni tal-kriminalità fl-Unjoni Ewropea (UE) hija msaħħa permezz ta’ kooperazzjoni bejn l-awtoritajiet fuq livell nazzjonali u lokali, u permezz ta’ esperti u prattikanti oħrajn fil-qasam.
X’TAGĦMEL ID-DEĊIŻJONI?
Tistabbilixxi n-Netwerk Ewropew għall-Prevenzjoni tal-Kriminalità (EUCPN) biex jgħin fl-iżvilupp ta’ miżuri ta’ prevenzjoni kontra l-kriminalità fl-UE. Tipprovdi qafas għal kooperazzjoni bejn il-pajjiżi tal-UE; in-netwerk jappoġġja wkoll attivitajiet għall-prevenzjoni tal-kriminalità fil-livell nazzjonali u lokali.
PUNTI EWLENIN
L-EUCPN huwa responsabbli biex:
—
itejjeb il-kooperazzjoni, il-kuntatti u l-iskambji ta’ informazzjoni bejn il-partijiet interessati;
—
jiġbor, jivvaluta u jaqsam informazzjoni dwar il-prevenzjoni tal-kriminalità;
—
jorganizza konferenzi u attivitajiet għall-iżvilupp tal-prevenzjoni tal-kriminalità u jaqsam ir-riżultati tal-ħidma dwar il-prevenzjoni tal-kriminalità;
—
jipprovdi għarfien espert lill-istituzzjonijiet Ewropej (lill-Kunsill u lill-Kummissjoni);
—
jirrapporta annwalment lill-Kunsill dwar il-ħidma tiegħu;
—
jiżviluppa u jimplimenta programm ta’ ħidma li jindirizza t-theddid rilevanti mill-kriminalità.
L-għanijiet tal-EUCPN jinkisbu permezz ta’ Programm ta’ Ħidma annwali, parti minn strateġija pluriennali (2010-15).
In-netwerk huwa magħmul minn:
—
Bord - responsabbli għall-ġestjoni ġenerali tiegħu;
—
Segretarjat - jipprovdi appoġġ amministrattiv lill-Bord;
—
punti ta’ kuntatt - jappoġġjaw l-iskambji ta’ informazzjoni u ta’ għarfien espert bejn ir-rappreżentanti nazzjonali.
Attivitajiet
L-EUCPN iwettaq għadd ta’ attivitajiet fosthom:
—
jippromwovi l-prattika tajba - permezz ta’ bażi ta' dejta li fiha eżempji minn madwar l-UE kollha ta’ inizjattivi u proġetti dwar il-prevenzjoni tal-kriminalità (li jvarjaw mill-prevenzjoni ta’ reati vjolenti għaċ-ċiberkriminalità);
—
jorganizza l-Konferenza dwar l-Aħjar Prattika - avveniment annwali għal dawk li jfasslu l-politika, għall-prattikanti u għar-riċerkaturi għall-kondiviżjoni u t-trażmissjoni ta’ esperjenzi u tal-aħjar prattiki fil-prevenzjoni tal-kriminalità, kif ukoll is-sikurezza u s-sigurtà fil-pajjiżi tal-UE;
—
jippreżenta l-Premju Ewropew għall-Prevenzjoni tal-Kriminalità li l-għan tiegħu huwa li jippremja l-aqwa proġett Ewropew għall-prevenzjoni tal-kriminalità. Il-premju huwa miftuħ għal kwalunkwe proġett, inizjattiva jew pakkett ta’ miżuri mfassla biex jitnaqqsu l-kriminalità u l-biża mill-kriminalità fit-tema speċifikata;
—
il-ġbir u l-promozzjoni ta’ sejbiet u attivitajiet ibbażati fuq ir-riċerka għall-prevenzjoni tal-kriminalità. “Sett ta’ Għodod” dwar aspetti speċifiċi tal-prevenzjoni tal-kriminalità li l-għan tagħhom huwa li jinfurmaw, jappoġġjaw u jispiraw lill-prattikanti lokali u lil dawk li jfasslu l-politika b’tagħrif attwali fil-forma ta’ dokument faċli biex jinqara;
—
il-ħolqien u ż-żamma ta’ arkivju ta’ studji, artikoli u dokumenti oħrajn dwar il-prevenzjoni tal-kriminalità aċċessibbli permezz ta’ magna tat-tiftix għal librerija elettronika fuq is-sit tal-EUCPN.
MINN META TAPPLIKA DIN ID-DEĊIŻJONI?
Mit-30 ta' Novembru 2009.
Għal aktar tagħrif ara s-sit elettroniku tan-Netwerk Ewropew tal-Prevenzjoni tal-Kriminalita.
REFERENZI
Att
Dħul fis-seħħ
Terminu għat-traspożizzjoni fl-Istati Membri
Il-Ġurnal Uffiċjali
Deċiżjoni 2009/902/ĠAI
30.11.2009
-
ĠU L 321 tat-8.12.2009, pp. 44-46
L-aħħar aġġornament: 13.08.2015